ХабзэщIэм есэн папщIэ
ХьэрычэтыщIэ-омбудсмен АфэщIыж Юрий хэтащ къэзыпщытэ-кассэ техникэр къызэрагъэсэбэп хабзэщIэм хуэкIуэн папщIэ Урысейм и Федеральнэ налог IуэхущIапIэмрэ УФ-м и Президентым и деж ХьэрычэтыщIэхэм я хуитыныгъэхэр хъумэнымкIэ щыIэ уполномоченнэм и IуэхущIапIэмрэ зэгъусэу къызэрагъэпэща штабым и етIуанэ зэIущIэм.
— 2016 гъэм бадзэуэгъуэм и 3-м УФ-м и Президентым Iэ тридзащ ахъшэ Iэрылъхьэхэр щызэIэпахкIэ къэзыпщытэ-кассэ техникэр (КъКТ) къызэрагъэсэбэп хабзэм зэхъуэкIыныгъэхэр хэзылъхьа Федеральнэ законым, — къыджеIэ КъБР-м хьэрычэтыщIэхэм я хуитыныгъэхэр хъумэнымкIэ щыIэ уполномоченнэ АфэщIыж Юрий. — Ахэр зыхуэгъэзар ахъшэу къыхахар зыхуэдизыр къэзыпщытэ автомат Iэмэпсымэр хэпщэнырщ, хабзэм щебэкъуэнкIэ шынагъуэ здэщыIэ IэнатIэхэр къэхутэнырщ. (КъКТ-р къыщамыгъэсэбэпри хэту) апхуэдэу налогхэр хьэлэлу зытхэр къызэрапщытэр ягъэмэщIэнырщ.
Нэхъапэм КъКТ-р ирагъэтхын папщIэ ар налог органхэм ирагъэлъагъун хуейт, иджы электрон IэмалхэмкIэ Iуэхур зэфIагъэкIыф. КъКТ-р къызэрагъэсэбэпым щэхурылажьэ экономикэр къыжьэдикъуэнущ, налогыу къыхаххэм къахигъэхъуэнущ.
Шэч хэлъкъым ахъшэр зэрызэIэпах хабзэщIэм хуэкIуэным, бжыгъэм тещIыхьа экономикэм зегъэужьыным мыхьэнэшхуэ зэриIэм. АрщхьэкIэ онлайн-кассэм зэрыхуэкIуэр бизнесым дежкIэ тыншынукъым. Абы, псалъэм и хьэтыркIэ, къыжьэхэуэнущ техникэр зэрылъапIэр, программэхэмкIэ къызэгъэпэщыным, Iуэхутхьэбзэхэр къыхуащIэным, Интернетыр хуиту къагъэсэбэпыным текIуэдэнухэр.
Федеральнэ налог IуэхущIапIэмрэ УФ-м и Президентым и деж ХьэрычэтыщIэхэм я хуитыныгъэхэр хъумэнымкIэ щыIэ уполномоченнэм и IуэхущIапIэмрэ зэгъусэу лэжьыгъэшхуэ ирагъэкIуэкI зэхъуэкIыныгъэхэр пхагъэкIын и лъэныкъуэкIэ.
ЩIыналъэхэм щыIэ щытыкIэр къэзыхутэну штаб зэгъусэу къызэрагъэпэщащ, къыкъуэкI къалэнхэр псынщIэу зэфIахын мурадкIэ. ФНС-м и КъКТ-м и онлайн-кабинет къызэIуихащи, абы уи Iэмэпсымэр щебгъэтх хъунущ. Кассэ техникэщIэр зыгъэхьэзырынухэр зэпеуэкIэ къыхахынущ. Налогыу хагъэкIынур сом мин 18 хъууэ ягъэуващ — КъКТ-м и бюджет лIэужьыгъуэхэр зыхуэдизым тещIыхьауэ. Федеральнэ налог IуэхущIапIэм бизнесыр зэкIэ къимыпщытэну мурад ищIащ ар щытыкIэщIэм иригъэсэн папщIэ. Абы и фIыгъэкIэ зэхъуэкIыныгъэхэм я япэ лъэхъэнэу зы илъэсым нэблагъэкIэ екIуэкIар ехъулIэныгъэ хэлъу яухыфащ.
Мы зэманым IуэхущIапIэ мин 400-м (абыхэм я нэхъыбэр розничнэ сатум хэтщ) ирагъэтхащ кассэ мелуан 1,2-м щIигъу. Ар хабзэщIэр ягъэувын и пэкIэ зэрыщытам елъытауэ проценти 7-кIэ нэхъыбэщ. Iэмэпсымэр ику иту сом мин 22-рэ и уасэщ.
КъБР-м и Правительствэм и унафэ-кIэ яубзыхуащ республикэм и щIыпIэ пхыдзахэр, уздэкIуэну гугъухэр. Абыхэм электрон Iэмэпсымэхэр къыщамыгъэсэбэпу ахъшэр щызэIэпах е фIэкIыпIэ имыIэу электрон IэмэпсымэхэмкIэ тхылъхэр налог органхэм Iэрагъэхьэн хуейуэ законым къыщигъэлъэгъуар щамыгъэзащIэми хъунущ. Апхуэдэу ягъэбелджылащ газет-журнал киоскхэм КъКТ-р хэмыту щащэну хуит ящI хьэпшыпхэр. Ауэ абы щыгъуэм печать продукцэу ирагъэкIыр процент 50 нэхърэ нэхъ мащIэу ядэнукъым.
ДяпэкIэ къапэщытщ зэхъуэкIыныгъэхэм я лъэхъэнэ нэхъ гугъу дыдэр. 2018 гъэм шыщхьэуIум и 1 пщIондэ КъКТ-р къызэрагъэсэбэп хабзэщIэм техьэн хуейщ нэхъапэм ахъшэ Iэрылъхьэхэр зэрызэIэпах кассэхэм ирилажьэу щыта хьэрычэт мащIэр. Ахэр налог зытхэу Iуэхутхьэбзэ щащIэ IэнатIэхэм пэрытхэрщ, апхуэдэу ЕНВД-р е налог зэрыIах патент Iэмалыр къэзыгъэсэбэп цIыхухэрщ. Сату автоматхэм ирилажьэ IуэхущIапIэхэмрэ щхьэзакъуэ хьэрычэтыщIэхэмрэ КъКТ лIэужьыгъуэщIэхэм щыхуэкIуэну пIалъэ-хэр етIанэгъэ и бадзэуэгъуэм нэс ягъэIэпхъуащ.
2018 гъэм КъКТ-р ирагъэтхамэ, щхьэзакъуэ хьэрычэтыщIэхэм налогхэм хукIэрагъэхунущ. Мы зэманым йогупсыс къэбгъэсэбэпыну щыгугъу IэнатIэ зыбжанэм кассэхэр ягъэувынымкIэ я пщэ дэлъ къалэныр щIэх-щIэхыурэ щхьэщыхыным е ахэр абы щахуэкIуэну пIалъэхэр хуагъэIэпхъуэным теухуа Iуэхум.
ХабзэщIэм техьэным егъэщIылIа лэжьыгъэр зэрекIуэкIым щытепсэлъыхьынущ зэгъусэу къызэрагъэпэща штабым.
Къэзыпщытэ-кассэ техникэщIэм хуэкIуэным хуэгъэзауэ къыкъуэкI IуэхухэмкIэ КъБР-м ХьэрычэтыщIэхэм я хуитыныгъэхэр хъумэнымкIэ щыIэ уполномоченнэм и IуэхущIапIэм зыщыхуэвгъазэ хъунущ мы хэщIапIэм : Налшык къалэ, Лермонтовым и уэрам, 22. Телефоныр : 40-20-48.
БищIо Майе.
